**Lumea e un glob de sticlă**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Timpul a murit sub sticlă,

zdrențuind imponderabil norii zgâriați ai lumii.

Zornăie oglinzi albastre în oceanele vâscoase;

Zborul păsării sticloase s-a întins ca o cometă

în imensitatea neagră, devenind vis imanent;

Cetacee cântătoare - umbre moarte de planetă -

rezonează dinlăuntrul chihlimbarului latent;

Vântu-ncolăcindu-și coama solidifică talazuri

prăbușite, creste vălurindu-și line

scânteieri-acvamarine - un spectacol mut și lent...

Armăsari - sculpturi vântoase -

și-mpietresc în timp galopul,

răscolind albe cochilii cu un ultim alizeu;

Lumea e un glob de sticlă,

zdrențuind imponderabil zborul păsării-cometă,

ce își trece transcendența prin ochiul lui Dumnezeu.